b'\n_START_ARTICLE_\nPagirnis\n_START_PARAGRAPH_\nPagirnis (pagriniai)\xc2\xa0\xe2\x80\x93 lietuvi\xc5\xb3 mitologijoje nam\xc5\xb3 dievas (dievai), tikriausiai \xc5\xbeal\xc4\x8diai. Dievus pagirnius mini j\xc4\x97zuitai savo XVII\xe2\x80\x93XVIII atskaitose (lygina su rom\xc4\x97n\xc5\xb3 Cerera)._NEWLINE_Po girnomis buvo saugoma jam skirta, medine tvorele aptverta, buvein\xc4\x97. \xc5\xa0iam dievui vyrai aukojo 3 kartus per metus par\xc5\xa1\xc4\x85 arba jaut\xc4\xaf, o moterys\xc2\xa0\xe2\x80\x93 gaid\xc4\xaf. Vyr\xc5\xb3 aukojimuose buvo draud\xc5\xbeiama dalyvauti moterims, o moter\xc5\xb3\xc2\xa0\xe2\x80\x93 vyrams. Nuotakai b\xc5\xabdavo leid\xc5\xbeiama valdyti namus tik po to, kai ji paaukodavo \xc5\xa1iam dievui duonos kepal\xc4\x85 ir rank\xc5\xa1luost\xc4\xaf._NEWLINE_Dievo Pagirnio vaizdiniai artimai siejasi su \xc5\xbeal\xc4\x8di\xc5\xb3 kultu ir pats jis vaizduojamas \xc5\xbeal\xc4\x8dio pavidalu, kartais i\xc5\xa1l\xc4\xafsdav\xc4\x99s i\xc5\xa1 savo u\xc5\xbekampi\xc5\xb3, bet da\xc5\xbeniausiai gyven\xc4\x99s nematomas, \xc4\xafsiraus\xc4\x99s \xc5\xbeem\xc4\x97je. \xc5\xbdmon\xc4\x97s \xc5\xbeal\xc4\x8dius laik\xc4\x97 namuose ir labai jais r\xc5\xabpinosi\xc2\xa0\xe2\x80\x93 tik\xc4\x97ta, kad, nuskriaudus \xc5\xbealt\xc4\xaf, juos i\xc5\xa1tiks nelaim\xc4\x97. Pagirniui skirta \xc5\xbeem\xc4\x97 paprastai buvo laikoma juoduose moliniuose ar mediniuose induose, kai kada be indo po med\xc5\xbeio dang\xc4\x8diu. Jei tai \xc5\xbeemei kas nepareik\xc5\xa1davo pagarbos, dievas dingdav\xc4\x99s. Jei kas paniekindavo diev\xc4\x85 Pagirn\xc4\xaf, jis smaugdav\xc4\x99s k\xc5\xabdikius, kenkdav\xc4\x99s gyvuliams. Primyn\xc4\x99s j\xc4\xaf, \xc5\xbemogus ar gyvulys numirdav\xc4\x99s. Jei kas Pagirn\xc4\xaf be reikalo paliesdavo, tam rank\xc4\x85 sutraukdavo, kai kada ji nud\xc5\xbei\xc5\xabdavo. Taip pat manyta, jog \xc5\xbeal\xc4\x8diuose slypi mirusi\xc5\xb3j\xc5\xb3 v\xc4\x97l\xc4\x97s, d\xc4\x97l to lietuviai per svarbiausias \xc5\xa1ventes, nor\xc4\x97dami pavai\xc5\xa1inti apsilankan\xc4\x8dias mirusi\xc5\xb3j\xc5\xb3 v\xc4\x97les, \xc5\xbeal\xc4\x8diams keldavo puotas, o vietos namo kampe po girnomis, prie krosnies, kur jie gyveno, buvo labai gerbiamos.'